**Barkflatbiller** (Pythidae) er en familie av biller som lever under barken på døde trær. De er derfor ganske flate. På grunn av deres skjulte levevis ser man dem sjelden, men mange av artene er trolig også sjeldne, og de kan være truet av moderne skogbruk.

Utseende
--------

Middelsstore (6 – 19 mm), avlange, flate biller, mørke på farge. Ved første øyekast kan de minne om flate løpebiller (Carabidae), men de er ikke beslektet med disse. **Hodet** er nokså stort, omtrent firkantet sett ovenfra, med fremovverrettede (prognathe) kjever. Fasettøynene er ganske små, runde og utstående. Antennene er middels lange, 11-leddete og perlekjedeformede. **Brystskjoldet** (pronotum) er ganske lite, bredere enn langt, omtrent firkantet sett ovenfra. **Dekkvingene** er langstrakte og bredest nær bakenden. De har fine punktrekker. **Beina** er forholdsvis korte og slanke. For- og mellomføttene er fem-leddete, bakføttene fire-leddete. **Larvene** er langstrakte, flate, parallellsidige og lyse på farge. Kroppen er tydelig innsnevret mellom hvert kroppsledd. Beina er ganske korte, og bakkroppen ender i to spisse utskudd som ytterst bærer oppoverrettede kroker.

Levevis
-------

Larvene utvikler seg under barken på døde trær, og også de voksne billene finner man sjelden utenfor dette habitatet. Larvene av slekten *Pytho* spiser av innerbarken, mens de av slekten *Priognathus* lever av sevjelaget. Noen av artene lever i de nordlige barskogene (taigaen), og habitatet de lever i gjør at de vanskelig kan unnslippe svært lave temperaturer. Det er vist at billene overlever at væsken mellom cellene fryser (ekstracellulær frysing), men de kan også unngå frysing ned til temmelig lave temperaturer. Barkflatbillene er avhengige av god tilgang på død ved, og noen arter blir derfor truet av moderne skogbruk.

Systematisk inndeling
---------------------

 *Pytho kolwensis* er en svært sjelden art knyttet til gammel skog
**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea Latreille, 1802
				+ Familien **barkflatbiller**, Pythidae Blanchard, 1845
					- Slekten *Anaplopus* Blackburn, 1890
					- Slekten *Ischyomius* Chevrolat, 1878 – Amerika
					- Slekten *Osphyoplesius* Winkler, 1915
					- Slekten *Priognathus* LeConte, 1850
					- Slekten *Pytho* Latreille, 1796
						* furubarkflatbille *Pytho depressus* (Linnaeus, 1767) – Europa og Nord-Amerika, også i Norge
						* granbarkflatbille *Pytho abieticola* J. Sahlberg, 1875 – funnet i Norge
						* *Pytho kolwensis* Sahlberg, 1833 – taiga-art, funnet i Sverige og Finland, men ikke i Norge
					- Slekten †*Pythoceropsis* Wickham, 1913
					- Slekten *Sphalma* Horn, 1872
					- Slekten *Trimitomerus* Horn, 1888

Referanser
----------

1. ↑  «Artsdatabankens artsopplysninger». Artsdatabanken. 17. oktober 2020. Besøkt 17. oktober 2020.

Eksterne lenker
---------------

*Pytho* sp. - voksen: , larve: 

* (en) *barkflatbiller* i Encyclopedia of Life Rediger på Wikidata

* (en) *barkflatbiller* i Global Biodiversity Information Facility Rediger på Wikidata

* (no) *barkflatbiller* hos Artsdatabanken Rediger på Wikidata

* (sv) *barkflatbiller* hos Dyntaxa Rediger på Wikidata

* (en) *barkflatbiller* hos Fauna Europaea Rediger på Wikidata

* (en) *barkflatbiller* hos Fossilworks Rediger på Wikidata

* (en) *barkflatbiller* hos ITIS Rediger på Wikidata

* (en) *barkflatbiller* hos NCBI Rediger på Wikidata

* (en) *Kategori:Pythidae* – bilder, video eller lyd på Wikimedia Commons Rediger på Wikidata

* *Pythidae* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |